
НАРЕДБА ЗА

УПРАВЛЕНИЕ НА ОТПАДЪЦИТЕ 

НА ТЕРИТОРИЯТА НА ОБЩИНА НОВА ЗАГОРА 

              Наредбата е приета с  Решение № 1175 от 20.06.2014 година на
Общински съвет Нова Загора

ГЛАВА ПЪРВА

ОБЩИ РАЗПОРЕДБИ 

Чл.1 Тази наредба определя условията и реда за изхвърлянето, събирането, включително разделното, транспортирането, претоварването, оползотворяването и обезвреждането на битови (БО) и строителни отпадъци (СО), включително биоразградими отпадъци (БИОРО), биоотпадъци (БИОО), опасни битови отпадъци (ОБО), масово разпространени отпадъци (МРО), на територията на община Нова Загора, съгласно изискванията на Закона за управление на отпадъците (ДВ, бр.53 от 13.07.2012 г.) и подзаконовите нормативни актове по прилагането му, както и заплащането за предоставяне на съответните услуги по реда на Закона за местните данъци и такси.

Чл.2 Тази наредба урежда:


(1) Екологосъобразното управление на отпадъците на територията на Община Нова Загора с цел предотвратяване, намаляване или ограничаване вредното въздействие на отпадъците върху човешкото здраве и околната среда при следния приоритетен ред (йерархия): 

 1. предотвратяване на образуването на отпадъците;

 2. подготовка за повторна употреба;

 3. рециклиране;

 4. друго оползотворяване, например оползотворяване за получаване на енергия;

 5. обезвреждане.


(2) Правата и задълженията на общинската администрация, и на лицата при чиято дейност се образуват и/или третират отпадъци, във връзка с поддържането и опазването на чистотата на териториите за обществено ползване, сградите, дворовете и прилежащите части.


(3) Изискванията към площадките за предаване на отпадъци от хартия и картон, пластмаси и стъкло, в т.ч. условията за регистрация на площадките, както и условията за предаване на отпадъци на площадките по чл. 19, ал. 3, т. 11 от ЗУО.


(4) Контролът, глобите и санкциите за нарушаване разпоредбите на настоящата наредба.

ГЛАВА ВТОРА
ЗАДЪЛЖЕНИЯ НА КМЕТА НА ОБЩИНАТА


Чл.3. (1) Кметът на общината организира управлението на битовите и строителните отпадъци, образувани на нейна територия, съобразно изискванията на тази наредба и ЗУО.

(2) Кметът на общината осигурява условия, при които всеки притежател на битови отпадъци се обслужва от лица по чл. 35 от ЗУО, на които е предоставено право да извършват дейности по тяхното събиране, транспортиране, оползотворяване и/или обезвреждане.

 (3) Кметът на общината отговаря за:

 1. осигуряването на съдове за събиране на битовите отпадъци - контейнери, кофи и други;

 2. събирането на битовите отпадъци и транспортирането им до депата или други инсталации и съоръжения за оползотворяването и/или обезвреждането им;

 3. почистването на уличните платна, площадите, алеите, парковите и другите територии от населените места, предназначени за обществено ползване;

 4. избора на площадка, изграждане, експлоатация, закриване и мониторинг на депата за битови отпадъци или на други инсталации или съоръжения за оползотворяването и/или обезвреждане на битови отпадъци;

 5. организирането на събирането, оползотворяването и обезвреждането на строителни отпадъци от ремонтна дейност, образувани от домакинствата на територията на съответната община;

 6. разделното събиране на битови отпадъци на територията на общината най-малко за следните отпадъчни материали: хартия и картон, метали, пластмаси и стъкло;

 7. организирането на дейностите по разделно събиране на масово разпространени отпадъци и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци;

 8. изпълнението на решенията по чл. 26, ал. 1 от ЗУО на общото събрание на регионалните сдружения по чл. 24, ал. 1 от ЗУО и съдейства за създаване на центрове за повторна употреба, поправка и подготовка за повторна употреба;

 9. организирането на разделно събиране на опасните битови отпадъци извън обхвата на наредбите по чл. 13, ал. 1 от ЗУО и предаването им за оползотворяване и/или обезвреждане;

10. разделното събиране и съхраняването на битови биоразградими отпадъци, в т.ч. определя местата за разполагане на необходимите елементи на системата за разделно събиране на отпадъците и предаването им за компостиране или анаеробно разграждане;

11. осигуряването на площадки за безвъзмездно предаване на разделно събрани отпадъци от домакинствата, в т.ч. едрогабаритни отпадъци, опасни отпадъци и други във всички населени места с население, по-голямо от 10 000 жители на територията на общината, и при необходимост в други населени места;

12. почистването от отпадъци на общинските пътища в съответствие с чл. 12 от ЗУО; 

13. (изм. с Реш. №653/30.07.2026г.) осигуряването на информация на обществеността по т. 1 - 12, 14 и 15, както и информация относно мерките за предотвратяване образуването на отпадъци и предотвратяването на нерегламентираното изхвърляне на отпадъци чрез интернет страницата на общината, както и по друг подходящ начин;

 14. поддържането на регистър на площадките за предаване на отпадъци от пластмаси, стъкло, хартия и картон на територията на общината;

 15. предотвратяването изхвърлянето на отпадъци на неразрешени за това места и/или създаването на незаконни сметища и организиране на почистването им.


 Чл. 4. (1) Кметът на общината организира изпълнението на задълженията си за участие в системите за разделно събиране по чл. 19, ал. 3, т. 6 от ЗУО, като сключва договори при условия и ред, определен с решение на общинския съвет, със:

 1. организации по оползотворяване, притежаващи разрешение, издадено по реда на глава пета, раздел III от ЗУО, и/или

 2. други лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, рециклиране и/или оползотворяване на отпадъци на територията на съответната община, и/или комплексно разрешително, издадено по реда на глава седма, раздел II от Закона за опазване на околната среда.

 
Чл. 5. (1) Кметът на общината самостоятелно, когато не участва в регионално сдружение по чл. 24, ал. 1 от ЗУО, или съвместно с другите кметове на общините от регионалното сдружение предприема действия по възлагане и извършване на прединвестиционни проучвания за изграждане на ново съоръжение/я за третиране на битовите отпадъци най-малко три години преди изчерпване обема на депото за битови отпадъци или изтичането на експлоатационния срок на инсталацията, за което уведомява съответната РИОСВ.


Чл. 6. Кметът на общината разработва и изпълнява програма за управление на отпадъците на общината в съответствие с изискванията на ЗУО.


Чл. 7. Кметът на общината може да упълномощава длъжностни лица от общинската администрация за изпълнение на задълженията си по наредбата.

ГЛАВА ТРЕТА
 ОТГОВОРНОСТИ, ЗАДЪЛЖЕНИЯ И ЗАБРАНИ  НА ФИЗИЧЕСКИТЕ И ЮРИДИЧЕСКИТЕ ЛИЦА - ПРИЧИНИТЕЛИ И/ИЛИ ПРИТЕЖАТЕЛИ НА ОТПАДЪЦИ


Чл.8 (1) Отговорност за спазване на разпоредбите на тази глава носят физическите лица, едноличните търговци, юридическите лица и организации – притежатели на отпадъците, които са и причинители на отпадъци както и лицата, в чието владение се намират те, включително:

1. Ръководителите на юридически лица и организации.

2. Собствениците, ползвателите и/или наемателите на жилищни сгради.

3. Управителят или председателят на управителния съвет на жилищни сгради.


(2) Когато причинителите на отпадъци са неизвестни, разходите по възстановяването на качествата на околната среда се поемат от лицата, в чието държане се намират отпадъците.


(3) Всички разходи за възстановяване на качествата на околната среда и за разкриване на действителния причинител се възстановяват от него.

Чл.9  Лицата, при чиято дейност се образуват отпадъци, и притежателите на отпадъци ги третират самостоятелно или ги предоставят за събиране, транспортиране и третиране на лица, които имат право да извършват тези дейности в съответствие с ЗУО. 

Чл.10 За извършване на дейностите по третиране на отпадъци се изисква разрешение по чл.35 от ЗУО.

Чл.11 (1) Предаването и приемането на производствените, строителните и опасните отпадъци се извършват само въз основа на писмен договор с лица, притежаващи разрешение, комплексно разрешително или регистрационен документ по чл. 35 за съответната дейност и площадка за отпадъци със съответния код съгласно специализираната наредба за класификация на отпадъците.


Чл.12 (1) Притежателите на отпадъци са длъжни да спазват изискванията и реда за изхвърлянето, събирането, включително разделното, транспортирането, претоварването, оползотворяването и обезвреждането на битови (БО) и строителни отпадъци (СО), включително биоразградими отпадъци (БИОРО), биоотпадъци (БИОО), опасни битови отпадъци (ОБО), масово разпространени отпадъци (МРО) на територията на община Нова Загора, съгласно изискванията на тази наредба и  Закона за управление на отпадъците като:


1. изхвърлят отпадъците си само в определените за целта съдове и места 

и се грижат и съдействат за тяхното опазване. 


2.  не допускат разпиляване и изхвърляне на отпадъци извън съдовете, да затварят капаците им и да осигуряват поддържане на чистотата около тях.


3. събират разделно съответните видове отпадъци в определените от Общината съдове, ако са на територията на квартали, определени за разделно събиране или ги предават в пунктове или площадки за събиране на такива, (в т.ч. едрогабаритни отпадъци, опасни отпадъци и други отпадъци от домакинставата) на лица притежаващи разрешение по чл.35 от ЗУО. 


4. изпълняват разпоредбите за повторна употреба, рециклиране и оползотворяване на строителни отпадъци; 


5. предават излязло от употреба моторно превозно средство на площадки за съхраняване или в центрове за разкомплектуване;


6. опазват и поддържат чистотата на територията на имотите /в т.ч. и незастроените/, на които са собственици, ползватели или наематели. 


7. почистват редовно, включително от сняг, лед, ледени висулки по сградите,   прилежащите части към сградите, тротоарите, дворните места и др. терени които обитават и/или стопанисват.


8. при възникване на замърсяване или опасност от замърсяване са длъжни незабавно да информират общинска администрация, както и да предприемат незабавно действия за ограничаване на последиците от него върху здравето на хората и околната среда.

 
(2) Собствениците на излезли от употреба моторни превозни средства  (ИУМПС) са длъжни да ги предават на площадки за събиране и съхраняване или в центрове за разкомплектуване.

(3) ЗАБРАНЯВА СЕ:


1. Изоставянето, нерегламентираното изхвърляне и изгаряне или друга форма на неконтролирано управление на неопасни отпадъци.

.
2. Изоставянето на ИУМПС (Глава единадесет, Допълнителни разпоредби §1т.5 и т.6) върху имоти – държавна и общинска собственост. 


3. Изхвърлянето на отпадъци на неразрешени за това места


4. Предаването на отпадъци на лица, които не притежават разрешение, комплексно разрешително или регистрационен документ по чл. 35 от ЗУО в случаите, когато такива се изискват;


5. Изхвърлянето в съдовете за БО в т.ч. и от специализираните за разделно събиране на отпадъци на отпадъци с потенциално висок риск за околната среда и човешкото здраве и на отпадъци, които биха могли да доведат до увреждане на самите съдове, сметоизвозващата и сметообработваща техника.


6. Изхвърлянето в съдовете за БО на отпадъци от производствени, селскостопански и животновъдни обекти.


7. Изваждането на отпадъци от съдовете за БО, в т.ч. и от специализираните за разделно събиране на отпадъци.


8.  Умишленото увреждане на съдовете за БО, в т.ч. специализираните за разделно събиране на отпадъци.


9. Използването на съдовете за БО, в т.ч. специализираните за разделно събиране на отпадъци за други цели освен предназначението им.

   
10. Изхвърлянето в съдовете за БО на неизстинала пепел. 


11. Паркирането на ППС (пътни превозни средства) по начин, който ще попречи на събирането и извозването на БО.


12. Преместването на съдовете за БО и съдовете от системите за разделно събиране на отпадъци от определените им места без съгласуване с контролните органи по чл.59 от настоящата наредба.


13. Изхвърлянето на отпадъци по улиците, площадите, зелените площи и др. обществени места.

14. Миенето, почистването и ремонтирането на пътни превозни средства по улиците, площадите, парковете, зелените площи, терените на жилищните комплекси и др. обществени места.


15. Изхвърлянето на СО, ЗМ и други отпадъци на места извън определеното от общината депо и/или други инсталации или съоръжения за обезвреждане и оползотворяване.


16. Складирането на строителни и др. материали на тротоарите и уличните платна и приготвянето на варови, циментови и др. разтвори, без осигурено заграждение или контейнер.


17. Оставянето на непочистени тротоарни и улични площи след прибиране на стоварените строителни материали от  собственикът им.


18. Транспортирането на материали, продукция, стоки, отпадъци и др. през и в гр. Нова Загора и другите населени места в общината, от транспортни средства без съответно оборудване (с брезенти, мрежи),  надлежно уплътнени и с почистена ходова част. 


19. Складиране на животински отпадъци по тротоарите, уличните платна и др. обществени места.


20. Изхвърлянето на  битови отпадъци в съдовете за разделно събиране.

 
21. Изхвърлянето на МРО, обозначени с маркировка за разделно събиране съгласно наредбите по чл. 13, ал. 1 от ЗУО, в контейнери за смесени битови отпадъци и в съдове за събиране на отпадъци, поставени в имоти - публична държавна или общинска собственост, или ги смесва с други материали или отпадъци по начин, затрудняващ тяхното последващо рециклиране или оползотворяване, когато в конкретното населено място са създадени системи за разделно събиране на съответните отпадъци.


 22. 1. Изхвърлянето на обемисти отпадъци от опаковки (хартиени, картонени и др.) в съдовете за битови отпадъци ;



    2. Изхвърлянето на обемисти отпадъци от опаковки (хартиени, картонени и др.) на „тротоара” в несгънато /непресовано/ състояние. (При липса на съдове за разделно събиране, опаковките се сгъват, връзват и поставят в близост до съдовете за битови отпадъци);


23. Изхвърлянето на  биоразгардими отпадъци (БИОРО) в съдове за БО при наличие на система за разделно събирана на БИОРО.


24.  Депонирането и/или обезвреждането на био отпадъците (БИОО) по какъвто и да е друг  начин, в случай че могат да бъдат рециклирани или оползотворени на територията на страната; 


25. Изхвърляне на  негодни за употреба акумулатори на неразрешени за това места и/или излива електролит от тях.


26. Смяната, съхраняването и/или изхвърлянето на отработени масла и отпадъчни нефтопродукти и др. опасни вещества водещо до замърсяване на земята и почвата в т.ч. зелени площи, тротоари, улични платна и др.


27. Изхвърляне на ОО от лечебните заведения на нерегламентирани места и/или в съдове за събиране на битови или съдове от системите за разделно събиране на отпадъци.


28. Изхвърляне на ОО на нерегламентирани места и/или в съдове за събиране на битови или съдове от системите за разделно събиране на отпадъци.


29. Нерегламентирано изгаряне или извършване на друга форма на нерегламентирано третиране на опасни отпадъци.

ГЛАВА ЧЕТВЪРТА

РАЗДЕЛ I

УПРАВЛЕНИЕ НА БИТОВИТЕ ОТПАДЪЦИ (БО) в т.ч. БИОРАЗГАРДИМИ ОТПАДЪЦИ (БИОРО) И  БИО ОТПАДЪЦИ (БИОО), 

ПОДДЪРЖАНЕ И ОПАЗВАНЕ НА ЧИСТОТАТА


Чл.13 Кметът на общината осигурява съдове за събиране на БО – (контейнери, кофи, кошчета).
Чл.14 (1) Кметът на общината осигурява условия, при които всеки притежател на битови отпадъци се обслужва от лица по чл.35 от ЗУО, на които е предоставено право да извършват дейности по тяхното събиране, транспортиране, оползотворяване и/или обезвреждане и отговаря за: 

1. събирането на битовите отпадъци и транспортирането им до депата или други инсталации и съоръжения за оползотворяването и/или обезвреждането им;


2. почистването на уличните платна, площадите, алеите, парковите и другите територии на населените места, предназначени за обществено ползване. 


3. почистването на отпадъци на общинските пътища в съответствие с чл.12 от ЗУО

(2) Границите на територията, върху която се осъществява организирано събиране и транспортиране на БО се определя със заповед на кмета на общината за всяка следваща година, издадена в срок до 30 октомври на текущата година. 

(3) В изпълнение на задълженията си по ал.1, кметът на общината сключва договори по реда на Закона за обществените поръчки с лица, които да извършват дейностите по събиране и транспортиране на БО, поддържане чистотата на териториите за общественно ползване, оползотворяването и/или обезвреждане на  БО . 


(4) Осигурява необходимите финансови средства за извършване на дейностите по събиране, транспортиране на БО, поддържане на чистотата на обществените места, оползотворяването и/или обезвреждане на БО и контролира тяхното разходване.

(5) Лицата по ал.3:

1. изпълняват задълженията си в съответствие със сключения  договор;

2. не допускат замърсяване на околната среда в процеса на извършваните от тях дейности.

(6) Кметът на общината определя със заповед лица за контрол (кметове, кметски наместници и специалисти), които следят за  изпълнението на договорените задължения от страна на лицата по ал.3.


Чл. 15 (1) Почистването на пазарите, местата за улична търговия, паркингите, обществените гаражи, автогарите, ж.п. гарите, административните, производствените, складовите помещения и др. подобни, прилежащите им тротоари, дъждоприемни шахти, зелени площи, се осигурява от лицата, които ги стопанисват и експлоатират. 

 
(2) Почистването и поддържането на чистотата (в т.ч. осигуряване на съответни съдове за отпадъци) на парковете, градините и др. зелени площи неразпределени като прилежащи терени е задължение на лицата, които ги стопанисват.

 
(3) Почистването и поддържането на чистотата (вкл. обезпечаването с необходимия брой съдове за отпадъци на части от тротоари, площади, улични платна и др. терени - общинска собственост, ползвани за търговска дейност на открито, е задължение на ползвателите .


(4) Почистването и поддържането на чистотата на прилежащите терени, към сградите, дворовете и др., се извършва от лицата, които ги обитават или стопанисват.


Чл.16 Собствениците на пътищата по чл.8 от Закона за пътищата отговарят за:

1. почистването от отпадъци на пътя, земното платно, пътните съоръжения, обслужващите зони, крайпътните обслужващи комплекси и опорните пунктове за поддържане по смисъла на § 1, т. 1 - 3, 6, 9 и 10 от допълнителните разпоредби на Закона за пътищата;

 
2. осигуряването на съдове за събиране на отпадъците и транспортирането им до съоръжение за тяхното третиране.

Чл.17 (1) БО се обезвреждат и/или оползотворяват в депа или други инсталации и съоръжения отговарящи на нормативните изисквания в националното законодателство.

(2) Дейностите по обезвреждане на БО и стопанисването на депото по време и след неговата експлоатация се извършва от оператора му. 

(3) Лицето по ал.2 уведомяват кмета на общината, най-малко три години преди изчерпването на обема на депото.

(4) При уведомяването по ал. 3 кметът на общината предприема действия по чл.5.


Чл.18 (1) Фирмите, организациите, които образуват отпадъци различни от битовите, са длъжни да организират сами обезвреждането или извозването им до инсталации за обезвреждане или общинското/регионалното депо, ако депонирането им е разрешено.


(2) За обезвреждане и/или оползотворяване на отпадъци различни от битовите притежателите им заплащат цена на услугата в лв./тон на съответния оператор.

РАЗДЕЛ II

УПРАВЛЕНИЕ НА 

БИТОВИ БИОРАЗГРАДИМИ ОТПАДЪЦИ (ББИОРО)

И БИООТПАДЪЦИ (БИОО)


Чл.19 (1) Кметът на общината организира разделното събиране на битовите биоразградими отпадъци (хранителни и растителни отпадъци, хартия и картон и др.) и тяхното транспортиране и третиране. 


Чл.20  В изпълнение на своите задължения по чл.19  кметът на общината: 

1. осигурява съдове за съхраняване на ББИОРО, които се  разполагат на места, съгласно схема.


2. организира събирането на ББИОРО на територията на общината периодично; 


3. осигурява разделно събиране и оползотворяване на цялото количество на образуваните биоотпадъци (БИОО) от поддържането на обществени площи, паркове и градини по чл. 34 ал.1 от ЗУО; 


  4. сключва договор по реда на Закона за обществените поръчки с лица,  притежаващи  разрешение  или  регистрационен  документ, които да осъществяват тяхното събиране, транспортиране и обезвреждане;


  5. осъществява контрол върху дейността на лицата по т. 4.


Чл.21 При наличие на система за разделното събиране на  ББИОРО  физическите и юридическите лица са длъжни да:


1. не изхвърлят ББИОРО в съдовете за събиране на други видове отпадъци.

2. не увреждат съдовете за ББИОРО и запалват отпадъците в тях.

3. не разместват съдовете за ББИОРО от определените им места.


Чл.22 (1) ББИОРО подлежат на биологично третиране чрез компостиране или анаеробно разграждане, съгласно изискванията  на Наредба за третиране на биоотпадъците (ДВ, бр.92/2013 г.) и Наредба № 6 за условията и изискванията за изграждане и експлоатация на  депа и други съоръжения и инсталации за оползотворяване и обезвреждане на отпадъци (ДВ, бр.80/2013 г.)


(2) Лицата, които образуват БИОО (биоразградими отпадъци от паркове,  градини и зелени площи към търговски обекти, производствени, стопански и административни сгради по чл. 34 ал.2 от ЗУО, хранителни и кухненски отпадъци от ресторантите, заведенията за обществено хранене и търговските обекти, както и подобни отпадъци от предприятията на хранително-вкусовата промишленост, утайки от пречиствателни станции за отпадни води от небитови източници), които не са обхванати от общинската ситема за разделно събиране, организират самостоятелни системи за тяхното разделно събиране или ги предават на общинската система за разделно събиране, когато това е възможно или извършват компостиране на място. 


(3) Лицата по ал. 2 оползотворяват самостоятелно биоотпадъците си след получаване на съответния документ по чл. 35 ЗУО или ги предават въз основа на сключен договор на лице, притежаващо документ по чл. 35 ЗУО. 

РАЗДЕЛ III

УПРАВЛЕНИЕ НА 

ЕДРОГАБАРИТНИ ОТПАДЪЦИ (ЕГО)


Чл.23 (1)  Кметът на общината организира събирането и транспортирането на едрогабаритни отпадъци (ЕГО) и тяхното последващо обезвреждане. 

(2)  В изпълнение на своите задължения по ал.1 кметът на общината: 


1. организира събирането на ЕГО на територията на общината периодично и определя местата за предаване им, вкл. площадки за безвъзмездно предаване и информира  обществеността  за  местоположението  им  и  за  условията  за  приемане  на ЕГО; 



2. сключва договор с организации по оползотворяване или други  лица,  притежаващи  разрешение  или  регистрационен  документ, които да осъществяват тяхното събиране, транспортиране и обезвреждане.



3. осъществява контрол върху дейността на лицата по т. 2.

(3) Физическите и юридическите лица са длъжни да предават ЕГО на местата ал.2, т.1 и/или на лицата по ал.2, т.2. 

РАЗДЕЛ IV

УПРАВЛЕНИЕ  НА 

ОПАСНИТЕ БИТОВИ ОТПАДЪЦИ (OБO)

Чл.24 (1)  Кметът на общината организира разделно събиране на опасните битови отпадъци (ОБО) извън обхвата на наредбите по чл. 13, ал. 1 от ЗУО и предаването им за оползотворяване и/или обезвреждане; 

(2)  В изпълнение на своите задължения по ал.1 кметът на общината: 



1. организира събирането на ОБО на територията на общината периодично и определя местата за предаване им, вкл. площадки за безвъзмездно предаване и информира  обществеността  за  местоположението  им  и  за  условията  за  приемане  на ОБО; 



2. сключва договор с организации по оползотворяване или други  лица,  притежаващи  разрешение  или  регистрационен  документ, които да осъществяват тяхното събиране, транспортиране и оползотворяване и/или обезвреждане.



3. осъществява контрол върху дейността на лицата по т. 2.

(3) Физическите и юридическите лица са длъжни да предават ОБО на местата по ал.2, т.1 и/или на лицата по ал.2, т.2. 

ГЛАВА ПЕТА

УПРАВЛЕНИЕ НА

СТРОИТЕЛНИ ОТПАДЪЦИ (СО) И ЗЕМНИ МАСИ (ЗМ)


Чл.25 Кметът на общината  отговаря за организирането на събирането, оползотворяването и обезвреждането на строителни отпадъци от ремонтна дейност, образувани от домакинствата на територията на общинатa, като съдейства или сключва договор с лица притежаващи разрешение по чл.35 от ЗУО за извършане на тези дейности.


Чл.26
(пром. Реш. № 836/29.08.2019 г.) Управлението на строителните отпадъци по време на строителство и от премахването на строежите се извършва по реда на Наредба за управление на строителните отпадъци и за влагане на рециклираните строителни материали (ДВ бр. 98  2017 г.), при условията на чл.10 и чл.11 от ЗУО. 

 
Чл.27 (1) (пром. Реш. № 836/29.08.2019 г.) Възложителят на строителни и монтажни работи по смисъла на § 5, т. 40 от допълнителните разпоредби на Закона за устройство на територията, с изключение на текущи ремонти, и възложителят на премахване на строежи изготвят план за управление на строителни отпадъци в обхват и съдържание, определени с наредбата за управление на строителните отпадъци и за влагане на рециклираните строителни материали (ДВ бр.98  2017 г.).

(2) (пром. Реш. № 836/29.08.2019 г.) Изискването по ал. 1 не се прилага за:

1. премахване на сгради с разгъната застроена площ (РЗП), по-малка от 300 кв. м;
2. премахване на сгради с паянтова конструкция;

3. реконструкция и основен ремонт на строежи с РЗП, по-малка от 700 кв. м;

4. промяна на предназначението на строежи с РЗП, по-малка от 700 кв. м;

5. строеж на сгради с РЗП, по-малка от 700 кв. м;

6. изграждане, реконструкция, основен ремонт и премахване на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност с дължина до 1500 линейни метра в урбанизирани територии;

7. изграждане, реконструкция и основен ремонт на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност с дължина до 5000 линейни метра извън урбанизирани територии;

8. премахване на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност с дължина до 1000 линейни метра извън урбанизирани територии;

9. изграждане, рехабилитация, основен ремонт, реконструкция и премахване на пътища с дължина до 500 линейни метра;

10. премахване на негодни за ползване или застрашаващи безопасността строежи, когато е наредено по спешност от компетентен орган, с РЗП, по-малка от 300 кв. м;

11. изграждане и премахване на строежи от шеста категория;

12. всички текущи ремонти

 (3) Планът по ал. 1 се включва в обхвата на инвестиционните проекти по глава осма от Закона за устройство на територията, а за обектите, за които не се изисква одобрен инвестиционен проект, се изготвя като самостоятелен план.

(4) (пром. Реш. № 836/29.08.2019 г.) Одобрението и изпълнението на плана за управление на строителни отпадъци се ивършва по ред указан в  наредбата за управление на строителните отпадъци и за влагане на рециклираните строителни материали (ДВ бр.98  2017 г.)

Чл.28 Третирането и транспортирането на отпадъците от строителни площадки и от премахването на строежите се извършват от възложителя или изпълнителя на строежа, или от собственика на строителните отпадъци или от друго лице, отговарящо на изискванията по чл. 35 от ЗУО, въз основа на писмен договор.   


Чл.29 При извършване на строителство, включително вътрешни преустройства и текущи ремонти на сгради и съоръжения, отговорното за дейностите по чл.26 aл.2  лице е длъжно :


1. Да съхранява отпадъците на територията на обекта до момента на тяхното транспортиране; 


2. Да не допуска по време на строителството замърсяване на тангиращите с обекта тротоари, улични платна, зелени площи и др.терени със строителни материали,  СО и ЗМ и замърсяване на околното пространство с прахови частици;

 
3. Да транспортира отпадъците до определеното за целта депо/съоръжение или да ползва специализиран контейнер, предоставен му от лица, имащи разрешение за извършване на такава дейност.


 4. Да не допуска при транспортиране на СО и ЗМ замърсяване на уличните платна.


Чл.30 За обезвреждане и/или оползотворяване на СО и ЗМ над 1 куб.м. притежателите им заплащат цена на услугата в лв./тон на съответния оператор.


Чл.31 Отговорност за обезвреждането и/или оползотворяването на СО и ЗМ и стопанисването на депото и/или други инсталации или съоръжения по време на експлоатация и след това носи операторът.

ГЛАВА ШЕСТА

УПРАВЛЕНИЕ НА 

 МАСОВО РАЗПРОСТРАНЕНИ ОТПАДЪЦИ (МРО)

РАЗДЕЛ I

ОБЩИ ПОЛОЖЕНИЯ


Чл.32 (1) Лицата, пускащи на пазара продукти, след употребата на които се образуват масово разпространени отпадъци - МРО (рециклируеми отпадъци - хартия, картон, стъкло, пластмаса и метали, опаковки и отпадъци от опаковки, излязло от употреба електрическо и електронно оборудване, негодни за употреба батерии и акумулатори, излезли от употреба гуми, излезли от употреба масла), отговарят за разделното им събиране и постигане на съответните цели за разделно събиране, повторна употреба, рециклиране и/или оползотворяване, определени с наредбите по чл.13, ал.1 от ЗУО.


(2) Лицата,  които  пускат  на  пазара  пазара продукти, след употребата на които се образуват МРО,  изпълняват задълженията  си  индивидуално  или  чрез  колективни системи, представлявани от организация по оползотворяване.

(3)  В случай че изпълняват задълженията си индивидуално, лицата по ал.1 както и всички техни дистрибутори, включително лицата, извършващи продажба на крайните потребители, са задължени да приемат обратно на мястото на продажбата отпадъците, образувани в резултат на употребата на съответните продукти, в съответствие с изискванията на наредбите по чл. 13, ал. 1 от ЗУО.


Чл.33  (1) Кметът на общината съдейства и отговаря за организирането на дейностите по разделно събиране на масово разпространени отпадъци и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци, вкл. площадки за безвъзмездно предаване (за населени места с население по-голямо от 10 000 жители) и информира  обществеността чрез местните средствата за масово осведомяване и интернет страницата на общината за  местоположението  им  и  за  условията  за  приемане  на МРО; 


 (2) Системите за разделно събиране на отпадъци от опаковки по ал.1   организирани  от  организациите  по  оползотворяване  и  кметовете  на  общините, задължително включват курортните населени места и всички населени места с население по-голямо от 5 000 жители.

 
(3)  Площадките за предаване на отпадъци от хартия и картон, пластмаси и стъкло, както и площадките за безвъзмездно предаване на разделно събрани отпадъци от домакинствата в т.ч. едрогабаритни отпадъци, опасни отпадъци и други следва да отговарят на условията и изисквания на наредбата по чл. 43, ал. 1 от ЗУО и ЗУТ;

(4) Условията за регистрация на площадките са регламентирани в Глава пета, Раздел II (Регистрация за дейности с отпадъци) от ЗУО.

 (5) Условията за предаване на отпадъци на площадките се определят съгласно Глава трета от ЗУО.

 (6) Предаването на разделно събрани отпадъци от домакинствата в т.ч. едрогабаритни отпадъци, опасни отпадъци, отпадъци от черни и цветни метали (ОЧЦМ) и други отпадъци на площадките по чл.3 ал.3 т.11 от наредбата се извършва безвъзмездно.

(7) Местата, предназначени за събиране и временно съхраняване на отпадъци в границите на населените места, вкл. за разделното им събиране, се определят и отговарят на изискванията в наредбата по чл. 43, ал. 1 от ЗУО и ЗУТ.
(8) /нова Решение № 106/19.04.2016 г./ Пунктовете за приемане на рециклируеми отпадъци, намиращи се на територията на община Нова Загора, на всеки три месеца задължително представят в Община Нова Загора отчети за събраните количества - хартия, картон, пластмаса, метал и др. от територията на общината.
РАЗДЕЛ II

УПРАВЛЕНИЕ НА РЕЦИКЛИРУЕМИ ОТПАДЪЦИ


Чл.34 Лицата, които пускат на пазара опаковани стоки, отговарят за: 


1. намаляване образуването на отпадъци от опаковки, включително за оптимизиране на опаковките и многократната им употреба, както и за влагане на рециклирани материали при производството на опаковки, когато това не противоречи на хигиенните и здравните норми.


2. разделното събиране на образуваните от тях отпадъци от опаковки, включително организиране на системите по чл. 2, т. 8 от Наредбата за опаковките и отпадъците от опаковки (ДВ, бр.85 от 6.11.2012 г.); 


3. рециклирането и оползотворяването на разделно събраните отпадъци от опаковки по т. 2 от Наредбата за опаковките и отпадъците от опаковки (ДВ, бр.85 от 6.11.2012 г.);


4. екологосъобразното обезвреждане на отпадъците от опаковки, които не могат да бъдат рециклирани и/или оползотворени.


Чл.35 (1) В населените места по чл.32 (2) ползвателите на производствени, стопански и административни сгради и лицата, извършващи търговска дейност в обекти за търговия с хранителни стоки, търговия с нехранителни стоки, заведения за хранене и развлечения, обекти за комунални и други услуги, хотели и други места за настаняване и съпътстващи производството занаятчийски дейности, събират разделно получените от дейността им отпадъци от опаковки и отпадъци от хартия и картон, стъкло, пластмаси, дърво и метали на територията на обекта и ги:


1. Изхвърлят в най-близкия в района на обекта контейнер от системата за разделно събиране на отпадъци.

2. Събират в специализирани съдове и/или чували, на своята територия, като вземат мерки за тяхното временно съхранение и предаването им съгласно утвърден график на Организацията по оползотворяване. 


3. Предават безвъзмездно на специализирани площадки за разделно събрани отпадъци от домакинствата.
 (2) Изключение от изискването по ал. 1 се допуска в населени места, където няма изградена система за разделно събиране на същите отпадъци от домакинствата.


Чл.36 Разделно събраните отпадъци от домакинставата и търговските обекти, производствените, стопанските и административните сгради се изхвърлят в съответния вид контейнер или предават на организацията по оползотворяване или предават на специализираните за това площадки в компактно състояние, както следва:


1. нагънати и завързани с връзка хартия и картон;


2. смачкани празни опаковки от пластмаса и метал.
РАЗДЕЛ III

УПРАВЛЕНИЕ НА ИЗЛЯЗЛО ОТ УПОТРЕБА

ЕЛЕКТРИЧЕСКО И ЕЛЕКТРОННО ОБОРУДВАНЕ (ИУЕЕО)


Чл. 37 Лицата,  които  пускат  на  пазара  ЕЕО,  предназначено  за  употреба  в  бита и извън бита, отговарят  за  разделното  събиране,  транспортирането,  съхраняването,  предварителното третиране,  повторната  употреба,  рециклирането,  оползотворяването  и  обезвреждането  на ИУЕЕО.


Чл. 38 (1) Кметът на общината: 

1. оказва съдействие на организациите по оползотворяване, в т. ч. определя местата за разполагане  на  необходимите  елементи  на  системите  за  разделно  събиране  и  местата  за предаване на ИУЕЕО; 

2.  организира  изпълнението  на  задълженията  си  за  участие  в  системите  за  разделно събиране на ИУЕЕО по чл. 19, ал. 3, т. 7 от ЗУО, като сключва договори със: 

а) организации по оползотворяване на ИУЕЕО, и/или

б) лица, които изпълняват задълженията си индивидуално, и/или

в)  други  лица,  притежаващи  документ  по  чл. 35  от  ЗУО,  за  извършване  на  дейности  по събиране,  транспортиране,  рециклиране  и/или  оползотворяване  на  отпадъци  на територията на съответната община. 

РАЗДЕЛ IV

УПРАВЛЕНИЕ НА 

НЕГОДНИ ЗА УПОТРЕБА БАТЕРИИ И АКУМУЛАТОРИ (НУБА)

Чл. 39 Лицата, които пускат на пазара батерии и акумулатори, отговарят за: 

1. разделното събиране на НУБА; 

2. рециклирането и оползотворяването на разделно събраните НУБА по т. 1; 

3. екологосъобразното обезвреждане на НУБА и отпадъците от тях, които не могат да бъдат рециклирани и/или оползотворени.

Чл. 40 (1) Кметът на общината: 

1. организира  дейностите  по  разделно  събиране  на  портативни  и

 автомобилни НУБА и/или  оказва  съдействие  на  организациите  за  оползотворяване  на  НУБА,  в  т.ч.  определя местата  за  разполагане  на  необходимите  елементи  на  системите  за разделно  събиране  и местата за предаване на портативни и автомобилни НУБА; 

2.  организира  изпълнението  на  задълженията  си  за  участие  в  системите  за  разделно събиране  на  портативни  и  автомобилни  НУБА  по  чл. 19,  ал. 3,  т. 7  ЗУО,  като  сключва договори със: 

а)  организации  по  оползотворяване  на  НУБА,  притежаващи  разрешение,  издадено  по реда на глава пета, раздел II от ЗУО, и/или

б)  други  лица,  притежаващи  разрешение  или  регистрационен  документ,  издаден  по реда  на  глава  пета,  раздели I  и II  от  ЗУО,  за  извършване  на  дейности  по  събиране, транспортиране,  рециклиране  и/или  оползотворяване  на  НУБА  на  територията  на съответната  община  и/или  комплексно  разрешително,  издадено  по  реда  на  глава  седма,  раздел II от ЗООС.

РАЗДЕЛ V

УПРАВЛЕНИЕ НА 

ИЗЛЕЗЛИ ОТ УПОТРЕБА МОТОРНИ ПРЕВОЗНИ СРЕДСТВА (ИУМПС)


Чл.41 (отменен с Реш. № 652/30.07.2026 г.)

Чл.41 (нов – Реш. № 652/30.07.2026г.) 


(1) Собственикът на ИУМПС е длъжен да го съхранява в имот частна собственост.

(2) В случай че ИУМПС се намира върху имот държавна или общинска собственост собственикът му е длъжен да го предаде на площадка за временно съхранение или в център за разкомплектоване на ИУМПС.


(3) Когато собственик на МПС не изпълни задълженията си по ал. 2, както и в случаите, когато ИУМПС не може да бъде идентифицирано поради липса на регистрационен или идентификационен номер и при невъзможност собственикът да бъде установен се прилага процедурата по чл. 143, ал. 7 и ал. 8 от Закона за движението по пътищата.

Чл. 42   (1) Кметът на общината:
1.  определя местата по чл. 19, ал. 3, т. 7 от ЗУО за предаване на ИУМПС.
2. организира дейностите по събирането на ИУМПС по чл. 143, ал. 7 и 8 от ЗДП и предаването им на площадки за събиране и съхраняване и/или в центрове за разкомплектоване, за което уведомява звеното „Пътна полиция“ при областната дирекция на Министерството на вътрешните работи по месторегистрация на МПС.
(2) Кметът на общината извършва дейностите по ал. 1, като сключва договор със:
1. организации по оползотворяване на ИУМПС;
2. лица, които изпълняват задълженията си индивидуално.


Чл.43 (1) Кметът на Общината назначава работна група в състав: служител на РУП – Нова Загора, “КАТ - Пътна полиция” и представители от общинската администрация.


(2) Работната група:




1. Установява наличието на излезли от употреба моторни превозни средства (ИУМПС), паркирани (изоставени) в имоти общинска и държавна  собственост;




2. Издирва собствениците на ИУМПС;




3. Издава предписания на собствениците за преместване на ИУМПС, паркирани  (изоставени) в имоти общинска собственост, съгласно образец – Приложение №1.




4. (изм. с Реш. № 652/30.07.2026г.) Може да налага санкции по ЗДвП.



5. Съставя констативни протоколи за техническото състояние на ИУМПС, съгласно образец – Приложение №2 и констативни протоколи за неизпълнение на предписанията за преместване съобразно образец – Приложение №3.


(3) отм. с Реш. № 652/30.07.2026г. 

(4) отм. с Реш. № 652/30.07.2026г.

(5) отм. с Реш. № 652/30.07.2026г.

(6) отм. с Реш. № 652/30.07.2026г.

(7) отм. с Реш. № 652/30.07.2026г.

(8) отм. с Реш. № 652/30.07.2026г.


(9) отм. с Реш. № 652/30.07.2026г.

(10) отм. с Реш. № 652/30.07.2026г.

(11) отм. с Реш. № 652/30.07.2026г.

(12) отм. с Реш. № 652/30.07.2026г.

Чл.44 (изм. с Реш. № 652/30.07.2026г.)

(1) Работната група установява ИУМПС, собствеността на терена и собствеността на ИУМПС. На установените ИУМПС се залепва стикер - предписание, съгласно образец - Приложение № 1.


(2) Работната група съставя констативен протокол за техническото състояние на МПС в 3 екземпляра, съгласно образец - Приложение № 2, в който се отбелязва датата на поставяне на стикер-предписание по ал. 1. Собствениците на ИУМПС се уведомяват по реда на АПК, като при поискване от собственика или от упълномощено от него лице, им се предоставя екземпляр от протокола.


(3) С поставянето на стикер-предписание по ал. 1 за преместване на ИУМПС, започва да тече тримесечен срок за преместване на МПС.


(4) Преместването на ИУМПС на друго място общинска или държавна собственост, не спира изпълнението на предписанието по ал. 3.


(5) В случай, че в срока по ал. 3 собственикът не е изпълнил предписанието, въз основа на констативния протокол за извършена проверка Приложение № 3, кметът на общината издава заповед за принудително преместване на ИУМПС на площадка за временно съхранение или в център за разкомплектоване на ИУМПС за сметка на собственика на ИУМПС. Заповедта се издава не по-късно от един месец от изтичането на срока по ал. 3.


(6) Заповедта се изпълнява от лицата, с които общината има сключен договор за извършване на дейностите по изземване, преместване, временно съхраняване и предаване за разкомплектоване на ИУМПС, за сметка на собственика.


(7) Когато адресът на някое от заинтересованите лица не е известен и то не е намерено на посочения от него адрес, съобщението се поставя на таблото за обявления и интернет страницата на общината.


(8) На собственици на ИУМПС, които не изпълнят предписанието за преместване по ал. 3, контролните органи по тази Наредба съставят акт за установяване на административно нарушение по нормативните актове, които са нарушени, като се спазят изискванията на Закона за административните нарушения и наказания.


(9) При постъпване на сигнал за наличие на ИУМПС върху имот общинска собственост работната група разглежда сигнала в срок до един месец от датата на постъпването му.


Чл.45 (изм. с Реш. № 652/30.07.2026г.) 


(1) Дейностите по съхраняване и третиране на ИУМПС се извършват от лица, притежаващи разрешение, издадено по реда на ЗУО.


(2) Лицата по ал. 1 са длъжни да:

1. осъществяват конкретната дейност в съответствие с изискванията на Наредбата за излезлите от употреба моторни превозни средства;

2. приемат ИУМПС на денонощно охраняеми паркинги за временно съхранение и съставят констативен протокол за състоянието на ИУМПС;

3. водят отчетни книги по Наредба № 2 за реда и образците, по които се предоставя информация за дейностите по отпадъците, както и реда за регистъра за приетите автомобили, заверен в КАТ;

4. водят регистър за приетите автомобили, заверен в сектор КАТ към РУ Полиция - Нова Загора;

5. уведомяват в срок до 3 дни направление Пътна полиция, сектор КАТ към РУ Полиция - Нова Загора за постъпилите за временно съхранение ИУМПС, като предоставят описание на автомобила, адрес на последното му паркиране и заповед за принудителното му преместване;

6. предават за разкомплектоване ИУМПС не по-рано от 14 дни от датата на приемането ИУМПС за временно съхранение;

7. освободят ИУМПС в 14-дневния срок по т. 6, в случаите, когато собственикът е поискал връщането и е заплатил разходите по принудителното преместване и временното съхранение, както и глобата (имуществената санкция), ако има такава;

8. предоставят информация за количеството и броя ИУМПС, които са събрани и третирани през отчетния период, както и наличието на отчетни документи за тях.
Чл. 45а. (нов приет с Реш. № 652/30.07.2026г.) Операторът на център за разкомплектоване или операторът на площадка за събиране и съхраняване издава за всяко прието ИУМПС удостоверение за разкомплектоването му съгласно чл. 19 от Наредбата за излезлите от употреба моторни превозни средства. Удостоверението е условие за прекратяване на регистрацията на превозното средство.
РАЗДЕЛ VI

УПРАВЛЕНИЕ НА 

ТРЕТИРАНЕ НА ИЗЛЕЗЛИ ОТ УПОТРЕБА ГУМИ (ИУГ)


Чл. 46 (1)  Лицата,   които пускат на пазара гуми, отговарят за събирането, съхраняването, транспортирането, оползотворяването или  обезвреждането на ИУГ. 

(2) Когато лицата, които пускат на пазара  гуми  не могат да бъдат   идентифицирани,  отговорността по ал.1 се носи от дистрибуторите, включително лицата, извършващи продажби на крайните потребители.

Чл.  47. (1) Кметът на общината: 

1. определя местата за събиране на ИУГ на територията на общината, без да възпрепятства дейността на лицата, сключили договор с организация по оползотворяване, и/или на лицата, изпълняващи задълженията си индивидуално, и информира обществеността за местоположението им и условията за приемане на ИУГ; 

2. съдейства за извършване на дейностите по събиране и съхраняване на ИУГ и предаването им за оползотворяване или обезвреждане. 

(2) Кметът на общината извършва дейностите по ал. 1 в следните случаи: 

1. по т.1 – когато местата за събиране на ИУГ са разположени върху общински имот, и 

2. по т.2 – когато има сключен договор за извършване на дейностите по събиране и съхраняване на ИУГ и предаването им за оползотворяване или обезвреждане с: 

а) организация по оползотворяване на ИУГ; 

б) лицата, които пускат на пазара гуми, които изпълняват задълженията си по наредбата индивидуално. 

(3) За извършване на дейностите по ал.1, т. 2 кметът на общината сключва договори с лица, извършващи дейностите по събиране, съхраняване, транспортиране, оползотворяване или обезвреждане на ИУГ, трябва да притежават съответния документ по чл. 35 от ЗУО.

РАЗДЕЛ VII

УПРАВЛЕНИЕ НА 

ТРЕТИРАНЕ НА ИЗЛЕЗЛИ ОТ УПОТРЕБА МАСЛА (ИУМ)


Чл. 48. Лицата,  които  извършват  продажба  на  масла  на  крайните  потребители, предназначени за  употреба в моторни превозни средства, са длъжни да осигурят безплатно на  крайния  потребител  информация, поставена  на  видно  място  на  територията  на  обекта, относно  местата  за  смяна  на  маслата  след  употребата  им  и  възможните опасности  за здравето и риска за околната среда при неправилно манипулиране. 


Чл. 49 (1) Лицата,  които  пускат  на  пазара  масла,  са  отговорни  за  разделното събиране, съхраняването,  транспортирането и  оползотворяването  на  отработените  масла,  както  и  за екологосъобразното  обезвреждане  на  отработените  масла,  които  не  могат  да  бъдат оползотворени. 

(2)  Когато  лицата,  които  пускат  на  пазара  масла,  не  могат  да  бъдат  идентифицирани, отговорността  по  ал. 1  се  носи  от  дистрибуторите,  включително  лицата,  извършващи продажба на крайните потребители.

Чл. 50 (1) Кметът на общината: 

1.  определя  местата  за  смяна  на  отработени  моторни  масла  на  територията  на общината,  без  да  възпрепятства  дейността  на  лицата,  сключили  договор  с  организация  по оползотворяване,  и/или  на  лицата,  които  изпълняват  задълженията  си  индивидуално,  и информира  обществеността  за  местоположението  им  и  за  условията  за  приемане  на отработените масла; 

2. към местата за смяна на отработените моторни масла се включват автосервизите и бензиностанциите отговарящи на изискванията на „Наредбата отработените масла и отпадъчните нефтопродукти” (ДВ, бр. 2 от 2013 г.).

3.  съдейства  за  извършване  на  дейностите  по  събиране  и  съхраняване  на  излезли  от употреба масла и предаването им за оползотворяване или обезвреждане. 

(2) Кметът на общината извършва дейностите по ал. 1 в следните случаи: 

1.  по  т. 1 -  когато  местата  за  смяна  на  отработени  моторни  масла  са  разположени върху общински имот, и

2.  по  т. 2 -  когато  има  сключен  договор  за  извършване  на  дейностите  по  събиране  на отработени масла и предаването им на инсталации за оползотворяване и/или обезвреждане със: 

а) организация по оползотворяване на отработени масла; 

б) лица, които пускат на пазара масла и изпълняват задълженията си индивидуално; 

в)  други  лица,  притежаващи  разрешение  или  регистрационен  документ,  издаден  по реда  на  глава  пета,  раздели I  и II  ЗУО,  за  извършване  на  дейности  по  събиране, транспортиране,  регенериране  и/или оползотворяване  на  отработени  масла,  и/или комплексно разрешително, издадено по реда на глава седма, раздел II от ЗООС.

ГЛАВА СЕДМА

УПРАВЛЕНИЕ 

НА ОПАСНИ (ОО) И ПРОМИШЛЕНИ ОТПАДЪЦИ (ПО)


Чл.52 (1) Причинителите на ОО и ПО организират сами и за своя сметка третирането и/или транспортирането им съгласно изискването на ЗУО и Наредбата за третиране и транспортиране на опасни и производствени отпадъци.


(2) Причинителите на неопасни ПО могат да ги предадат за депониране на общинското/регионалното депо за неопасни отпадъци при условие, че  депонирането им е разрешено.


(3) За обезвреждане и/или оползотворяване на неопасни промишлени  отпадъци притежателите им заплащат цена на услугата в лв./тон на съответния оператор.  

ГЛАВА ОСМА

ФИНАНСИРАНЕ НА ДЕЙНОСТИ С БИТОВИ ОТПАДЪЦИ  


Чл.53 За услугите по събирането, извозването, обезвреждането на БО в депа или други съоръжения и поддържането на чистотата на местата за обществено ползване, извършвани на територията на общината, данъчно задължените лица заплащат такса за БО по реда, определен в  Закона за местните данъци и такси (ЗМДТ) и Наредбата за определянето и администрирането на местните такси и цени на услуги на територията на община Нова Загора.


Чл.54 (1) Таксата за БО се определя в годишен размер и всяка услуга поотделно с решение на Общинския съвет, въз основа на одобрена план-сметка.


(2) Местните такси се събират от общинската администрация.


(3) Приходите от местните такси постъпват в бюджета на общината.


Чл.55 (1) По бюджета на общината постъпват сумите от глобите и имуществените санкции по глава шеста от ЗУО - когато наказателните постановления са издадени от кмета на общината.
(2) Средствата по ал. 1 се разходват за проекти и обекти за управление на отпадъци.


Чл. 56 (1) За извършване на дейности по обезвреждане на отпадъци чрез депониране общината, като собственик на депо за неопасни отпадъци предоставя обезпечение, покриващо бъдещи разходи за закриване и следексплоатационни грижи на площадката на депото.
 
(2) Обезпечението по ал. 1 е  под формата на месечни отчисления в банкова сметка за чужди средства на РИОСВ, на чиято територия се намира депото

(3) Размерът на отчисленията за един тон депониран отпадък се актуализира на всеки три години.

(4) Редът и начинът за определяне размера и предоставянето на обезпеченията, разходването на средствата от отчисленията и случаите, в които РИОСВ има право да иска усвояване на банковата гаранция, се определят с наредба по чл. 43, ал. 2 от ЗУО.


Чл. 57 (1) За обезвреждане на отпадъци на регионално или общинско депо за неопасни отпадъци и на депа за строителни отпадъци се правят отчисления в размер и по ред, определени с наредбата по чл. 43, ал. 2 от ЗУО.

(2) Отчисленията по ал. 1 имат за цел да се намали количеството на депонираните отпадъци и да се насърчи тяхното рециклиране и оползотворяване.

 
(3) Отчисленията се определят в левове за един тон депонирани отпадъци и се превеждат от собственика на депото ежемесечно по банкова сметка за чужди средства на РИОСВ, на чиято територия се намира депото.

 
(4) Натрупаните средства по ал. 1 се разходват за дейности по изграждане на нови съоръжения за третиране на битови и строителни отпадъци, осигуряващи изпълнение от общините на изискванията на закона и подзаконовите нормативни актове по прилагането му. Средствата могат да бъдат разходвани за извършването на последващи разходи, свързани с изградените съоръжения.


(5) Всеки  ползвател  на  депото  при  обезвреждане  на  отпадъци  чрез  депониране  заплаща на собственика  на  депото  направените  разходи  за  осигуряване  на  обезпечението  по  ал.  1  на чл.56 на  база  на депонираните количества отпадъци от него.


Чл. 58  Отчисленията по чл.60 и чл. 64 от ЗУО, когато се правят за битови отпадъци от общини, са елементи от разходите по чл. 66, ал. 1, т. 3 от Закона за местните данъци и такси.

ГЛАВА ДЕВЕТА

КОНТРОЛ 


Чл. 59 Контролът по настоящата наредба се извършва от определени със заповед на кмета на Община Нова Загора длъжностни лица .


Чл.60 (1) Контролните органи по чл. 59 от Наредбата  извършват проверки по документи, на място, както и по предложения и сигнали на граждани.

(2) Физическите и юридическите лица са длъжни да осигуряват достъп и да оказват съдействие на контролните органи за всички обекти и територии до местата за събиране и съхранение на отпадъци, съоръженията за транспортиране, преработване и/или обезвреждане на отпадъци и документацията, свързана с тяхната работа, като при извършване на проверка контролните органи са задължени да се легитимират.

(3) Предложения и сигнали до контролните органи от граждани се подават само писмено до кмета на общината, а за спешни случаи на телефона на дежурния в Община Нова Загора.

(4) Забранява се, подаването на неверни и заблуждаващи съобщения и сигнали.

(5) (отм. Реш. № 836/29.08.2019 г.).

(6) При констатиране на административни нарушения по тази наредба контролните органи имат право:

1. да съставят констативни протоколи и да дават предписания със срокове и отговорници за отстраняването им;

2. (отм. Реш. № 836/29.08.2019 г.) 

3. на достъп за всички обекти и територии, в които се извършва контролираната дейност;

4. да изискват представянето на документите от лицата, генериращи и/или извършващи дейности с отпадъци, които съгласно нормативните изисквания следва да се намират на мястото на проверката; 

5.  да изискват писмени и устни обяснения от всеки, който работи за проверяваното лице;

6.  да  привличат експерти  в съответната област,  когато проверката изисква специални познания.

(7) Ако при проверката на място бъде констатирана липса на документи, удостоверяващи спазването на установените изисквания, на проверяваното лице се съставя констативен протокол, в който се определя 7-дневен срок за представянето им.

(8) (отм. Реш. № 836/29.08.2019 г.) 
(9) (отм. Реш. № 836/29.08.2019 г.) 
Чл.61 За неуредените в този раздел въпроси се прилага раздел V от глава V на Закона за управление на отпадъците.

ГЛАВА ДЕСЕТА (отм. Реш. № 836/29.08.2019 г.)

 ГЛАВА ЕДИНАДЕСЕТА

ДОПЪЛНИТЕЛНИ РАЗПОРЕДБИ


§1.По смисъла на тази наредба:

1. "Биоотпадъци" са биоразградими отпадъци от парковете и градините, хранителни и кухненски отпадъци от домакинствата, ресторантите, заведенията за обществено хранене и търговските обекти, както и подобни отпадъци от предприятията на хранително-вкусовата промишленост.

 2. "Биоразградими отпадъци" са всички отпадъци, които имат способността да се разграждат анаеробно или аеробно, като хранителни и растителни отпадъци, хартия, картон и други.

 3. "Битови отпадъци" са "отпадъци от домакинствата" и "подобни на отпадъците от домакинствата".

4. "Депониране на отпадъци" е метод, при който не се предвижда последващо третиране на отпадъците и представлява складиране на отпадъци за срок, по-дълъг от три години - за отпадъци, предназначени за оползотворяване, и една година - за отпадъци, предназначени за обезвреждане, по начин, който не представлява опасност за човешкото здраве и околната среда.

5. "Излязло от употреба моторно превозно средство" е отпадък по смисъла на § 1, т.17 от допълнителните разпоредби (ДР) на ЗУО, в т.ч.: 
а) (изм. с Реш. №б652/30.07.2026г.) моторно превозно средство с прекратена регистрация, което се намира върху имот - държавна или общинска собственост, за повече от три месеца от датата на прекратяване на регистрацията;

б) (изм. с Реш. № 652/30.07.2026г.) моторно превозно средство, на което не е заверен знакът за технически преглед съгласно чл. 32д от Наредба № I-45 от 2000 г. или съгласно чл. 38 от Наредба № Н-32 от 2011 г. за повече от три месеца от определената му дата за следващ преглед за проверка на техническата му изправност, в случай че то се намира върху държавна или общинска собственост;
в) изоставено регистрирано МПС. 
6. "Изоставено регистрирано МПС" по смисъла на § 6, т. 45 от ДР на ЗДП – ИУМПС, което се намира върху имот – държавна или общинска собственост, изоставено е от собственика си и той не се яви пред компетентните органи в тримесечен срок от уведомяването му по надлежния ред.
7. "Икономически оператори" са лицата, които пускат на пазара МПС, дистрибуторите, лицата, които застраховат МПС, и операторите, извършващи разкомплектоване, разрязване, раздробяване, оползотворяване, рециклиране и други дейности по третиране на ИУМПС, включително техните компоненти и материали. 
 8. "Масово разпространени отпадъци" са отпадъци, които се образуват след употреба на продукти от многобройни източници на територията на цялата страна и поради своите характеристики изискват специално управление.

9. "Обезвреждане" е всяка дейност, която не е оползотворяване, дори когато дейността има като вторична последица възстановяването на вещества или енергия. Приложение № 1 от ЗУО съдържа неизчерпателен списък на дейностите по обезвреждане.

10. "Обществени места" са уличните платна, площади, пешеходни алеи, паркове, квартални градинки, спирки на градския транспорт, речни корита, части от тротоари и др. подобни, които не са определени, като “прилежащи части”.

 11. "Опасни отпадъци" са отпадъците, които притежават едно или повече опасни свойства, посочени в приложение № 3 от ЗУО).
12. "Оползотворяване на материали от строителни отпадъци" са всички дейности по оползотворяване на строителни отпадъци с изключение на изгаряне с оползотворяване на енергия и преработването в материали, които се използват като гориво. Оползотворяването включва и дейностите по подготовка за повторна употреба, рециклирането или друго материално оползотворяване.

 13. "Организация по оползотворяване" е юридическо лице, регистрирано по Търговския закон или съгласно националното му законодателство, което не разпределя печалба и което управлява и/или самостоятелно извършва дейностите по разделно събиране, рециклиране и оползотворяване на масово разпространени отпадъци.

 14. "Отпадък" е всяко вещество или предмет, от който притежателят се освобождава или възнамерява да се освободи, или е длъжен да се освободи.

 15. "Отпадъци от домакинствата" са отпадъците, образувани от домакинствата.

 16. "Отпадъци от черни и цветни метали" са технологичните отпадъци, получени от добива, преработката или механичната обработка на цветни и черни метали и сплавите им, бракуваните машини, съоръжения, детайли и конструкции от производствен, строителен или битов характер с изключение на опасните отпадъци.

17. "Отработени масла" са всички смазочни или индустриални масла на минерална или синтетична основа, негодни за употреба по първоначалното им предназначение, като отработени моторни и трансмисионни масла, смазочни масла, турбинни и хидравлични масла.

18. "Площадка за събиране и съхраняване" е място за приемане и съхраняване на ИУМПС преди предаването им в центрове за разкомплектоване. 
19. "Повторно нарушение" е нарушение, което е извършено в едногодишен срок от влизането в сила на наказателното постановление, с което нарушителят е наказан за нарушение от същия вид.

20. "Подобни отпадъци" са отпадъците, които по своя характер и състав са сравними с отпадъците от домакинствата, с изключение на производствени отпадъци и отпадъци от селското и горското стопанство.

21. "Прилежащи части" са териториите около сгради, павилиони, дворни места, паркинги, гаражи, автогари и ж.п. гари за поддържането, на които са отговорни техните обитатели или ползватели.

 22. "Притежател на отпадъци" е причинителят на отпадъци или физическото или юридическото лице, в чието владение се намират те.

 23. "Причинител на отпадъци" е физическо или юридическо лице, при чиято дейност се образуват отпадъци (първичен причинител на отпадъците), или всеки, който осъществява предварителна обработка, смесване или други дейности, водещи до промяна на свойствата или състава на отпадъка.

24. "Производствени отпадъци" са отпадъците, образувани в резултат на производствената дейност на физическите и юридическите лица.

25. "Разкомплектоване на ИУМПС" е дейност, извършвана в центровете за разкомплектоване за отстраняване на опасните вещества от тях, разглобяване, разкъсване на парчета или раздробяване, както и всяка друга операция, извършвана с цел подготовка за оползотворяване на ИУМПС или на техни компоненти или подготовка за обезвреждане на неподлежащите на повторна употреба и оползотворяване компоненти и материали.
26. "Разделно събиране" е събирането, при което поток от отпадъци се разделя по вид и естество на отпадъците с оглед улесняване на специфично третиране.

27. "Рециклиране" е всяка дейност по оползотворяване, чрез която отпадъчните материали се преработват в продукти, материали или вещества за първоначалната им цел или за други цели. То включва преработването на органични материали, но не включва оползотворяване за получаване на енергия и преработване в материали, които ще се използват като горива или за насипни дейности.

28. "Собственик на МПС" е лицето, упражняващо право на собственост върху МПС към момента на прекратяване на регистрацията му по смисъла на Наредба № I-45 от 2000 г. 
 29. "Строителни отпадъци" са отпадъците от строителство и разрушаване, съответстващи на кодовете отпадъци, посочени в глава 17 от Индекс към Решение 2000/532/EО на Комисията от 3 май 2000 г. за замяна на Решение 94/3/ЕО за установяване на списък на отпадъците в съответствие с член 1, буква "а)" от Директива 75/442/ЕИО на Съвета относно отпадъците и Решение 94/904/ЕО на Съвета за установяване на списък на опасните отпадъци в съответствие с член 1, параграф 4 от Директива 91/689/ЕИО на Съвета относно опасните отпадъци и следващите му изменения.
 30. "Следексплоатационни грижи за депо за отпадъци" са дейностите по поддръжка на площадката на депото след неговото закриване, осъществяване на контрол и наблюдение на параметрите на околната среда (мониторинг) и отстраняване на евентуални отрицателни последици от въздействието на депото върху околната среда и човешкото здраве за определения от компетентните органи следексплоатационен период на депото.

 31. "Събиране" е натрупването на отпадъци, включително предварителното сортиране и предварителното съхраняване на отпадъци, с цел транспортирането им до съоръжение за третиране на отпадъци.

32. "Съдове за битови отпадъци" са контейнери, кофи, кошчета на обществени места, в които се изхвърлят битови отпадъци, както и полиетиленови чувалчета за разделно събиране.

33. "Транспортиране" е превозът на отпадъци, включително съпътстващите го дейности по товарене, претоварване и разтоварване, когато се извършва от оператора като самостоятелна дейност.

 34. "Третиране на отпадъците" са дейностите по оползотворяване или обезвреждане, включително подготовката преди оползотворяване или обезвреждане.

35. "Управление на отпадъците" са събирането, транспортирането, обезвреждането и оползотворяването на отпадъците, включително осъществяваният контрол върху тези дейности, следексплоатационните грижи за депата, както и действията, предприети в качеството на търговец или брокер.

36. "Център за разкомплектоване" е място за съхраняване и разкомплектоване на ИУМПС. 

37. "Маловажен случай" е този, при който извършеното нарушение с оглед на липсата или незначителността на вредните последици или с оглед на други смекчаващи обстоятелства представлява по-ниска степен на обществена опасност в сравнение с обикновените случаи на нарушение от съответния вид.
ГЛАВА ДВАНАДЕСЕТА

ПРЕХОДНИ И ЗАКЛЮЧИТЕЛНИ РАЗПОРЕДБИ


1. Настоящата Наредба се издава на основание чл.22 ал.1 от Закона за управление на отпадъците (ДВ, бр.53 от 13.07.2012 г.), и чл.22 от Закона за местното самоуправление и местната администрация.

  
2. Наредбата е приета от Общинския съвет – Нова Загора с Решение № 1175/ 20.06.2014 година, променена е с Решение № 106/19.04.2016 г.  и с Решение № 836/29.08.2019 г. и отменя Наредбата управление на отпадъците на територията на Община Нова Загора приета с Решение № 364 от 09.06.2005 г. и е променена с Решение № 548 от 30.03.2006 г. (отменено с Реш. 870/05.06.2007 г.), Решение № 870 от 05.06.2007 г. на Общинския съвет – Нова Загора. С Решения № 652/30.07.2026г.и № 653/30.07.2026г. на Общинския съвет – Нова Загора, Наредбата влиза в сила от деня на публикуването й. 

3. Изпълнението на Наредбата се възлага на кмета на Община Нова Загора.

П Р И Л О Ж Е Н И Я

Приложение №1 към чл.44, ал.1 (изм. с Реш. № 652/30.07.2026г.)
ОБЩИНА НОВА ЗАГОРА

ПРЕДПИСАНИЕ ЗА ПРЕМЕСТВАНЕ

НА ИЗЛЯЗЛО ОТ УПОТРЕБА МОТОРНО ПРЕВОЗНО СРЕДСТВО

№......................./........................год.



Днес .................год., на основание чл.44, ал. 1 от Наредбата за управление на отпадъците на територията на община Нова Загора , уведомяваме собственика на 

МПС:......................................................................................................................................................................................................................................................................................................................
ВИД:.......................................................................................................................................................................................................................................................................................................................
МАРКА:.................................................................................................................................................................................................................................................................................................................

ЦВЯТ НА МПС:...........................................................................................................………………

РЕГИСТРАЦИОНЕН НОМЕР (АКО ИМА ТАКЪВ): ...............................…...............................

АДРЕС НА ПАРКИРАНЕ:................................................................................…..................

/ улица, булевард,.ж.к. , блок, площадка/
в срок от 3 /три/ месеца да освободи заеманото от собственото му МПС място общинска собственост, като се премести в имот частна собственост.

Преместването на ИУМПС на друго място, общинска или държавна собственост - не спира изпълнението на настоящото предписание. 
При неспазване на посочения срок МПС ще бъде принудително преместено от……………………………...............................................................................................................

лицензиран оператор на адрес: ……………………………………………………………………………………………………………………………………………………………………………………………………
и разкомплектовано ако в 14-дневен срок от преместването не бъде потърсено от собственика.
РАБОТНА ГРУПА:

1……………………………………………………………..………../......................//имена, подпис/

2………………………………………………………………………/.....................//имена,

подпис/

3………………………………………………………………………./.....................//имена,

подпис/

4………………………………………………………………………./.....................//имена,

подпис/
5…………………..………………………………………………….... /...................//имена,

подпис/
Приложение 2 към чл. 44, ал. 2 (изм. с Реш. № 652/30.07.2026г.)
КОНСТАТИВЕН ПРОТОКОЛ

№......................../.........................год.

ЗА ТЕХНИЧЕСКОТО СЪСТОЯНИЕ НА ИЗЛЯЗЛО ОТ УПОТРЕБА

МОТОРНО ПРЕВОЗНО СРЕДСТВО


Днес.....................год.., в гр. ………….., работна група, назначена на основание чл. 43 от Наредбата за управление на отпадъците на територията на община Нова Загора, в състав: 

 1..................................................................................................................................................

/имена, длъжност, организация/

 2……………………………………………………………………………………………..

/имена, длъжност, организация/

 3………………………………………………………………………………………………..
/имена, длъжност, организация/

4……………………………………………………………………………………………….

/имена, длъжност, организация/

5……………………………………………………………………………………………….

/имена, длъжност, организация/

постави стикер-предписание с №............................от дата..............202....г., и състави настоящия протокол за техническо състояние на излязло от употреба МПС, като установи следното:

МПС: ......................................................................................................................................

ВИД: .......................................................................................................................................

МАРКА:.................................................................................................................................

ЦВЯТ НА МПС: ..................................................................................................................

РЕГИСТРАЦИОНЕН НОМЕР: ..........................................................................................
АДРЕС НА ПАРКИРАНЕ: ........................................................................................................................................................................................................................................................................................................
/улица, ж.к., блок, площадка/

МЯСТО, НА ПОСТАВЯНЕ НА СТИКЕРА: ........................................................................................................................................................................................................................................................................................................
СЪСТОЯНИЕ НА МПС ПО ВЪНШЕН ОГЛЕД:

Външно състояние на превозното средство

1. Наличие на двигател: ...........................................................

2. Наличие на скоростна кутия: ...........................................................

3. Състояние на купето /кабината, каросерията/:......................................

4. Наличие на врати: ...............................................................................

5. Наличие на калници: ...........................................................................

6. Наличие на капаци: .............................................................................

7. Наличие на седалки: ............................................................................

8. Наличие на арматурно табло: ...............................................................

9. Наличие на стъкла: ..............................................................................

10. Състояние на каросерията: .................................................................

11. Осветителни тела:
а. Фарове: ..............................................................................................

б. Габарити и мигачи-предни: ...................................................................

в. Стоп, габарит и мигачи-задни: ..............................................................

12. Наличие и състояние на колелата и гумите: ........................................

Настоящия констативен протокол се състави в 3 /три/ екземпляра.

РАБОТНА ГРУПА:

1……………………………………………………………..………../......................//имена, подпис/

2………………………………………………………………………/.....................//имена,

подпис/

3………………………………………………………………………./.....................//имена,

подпис/

4………………………………………………………………………./.....................//имена,

подпис/

5…………………………………………………………………….... /...................//имена,

подпис/








                                      Приложение 3 към чл. 44, ал. 2 изм. с Реш. № 652/30.07.2026г.  

ОБЩИНА НОВА ЗАГОРА

К О Н С Т А Т И В Е Н   П Р О Т О К О Л

№………../..............год.

за извършена проверка

Днес,…………...год. в гр. ………………….. работна група, назначена на основание на чл. 43 от Наредбата за управление на отпадъците на територията на община Нова Загора, в състав: 
1..................................................................................................................................................

/имена, длъжност, организация/

 2………………………………………………………………………………….…………..

/имена, длъжност, организация/

 3………………………………………………………………………………………………..

/имена, длъжност, организация/

4…………………………………………………………………………………………….

/имена, длъжност, организация/

5……………………………………………………………………………………………….

/имена, длъжност, организация/

извърши проверка, от която се установи, че собственикът на ИУМПС:…………………………………………………………………………………………………………………………………………………………………………………………
(три имена) 

с адрес:.............................................................................................................................................................................................................................................................................................
не е освободил заеманото от собственото му ИУМПС общинско/държавно място и не го е преместил в личен имот, площадка за временно съхраняване или център за разкомплектоване съгласно предписание №................от................202.... г.

МПС: ......................................................................................................................................

ВИД: .......................................................................................................................................

МАРКА:.................................................................................................................................

ЦВЯТ НА МПС: ..................................................................................................................

РЕГИСТРАЦИОНЕН НОМЕР: ..........................................................................................

АДРЕС НА ПАРКИРАНЕ: ........................................................................................................................................................................................................................................................................................................
/улица, ж.к., блок, площадка/

МЯСТО, НА ПОСТАВЯНЕ НА СТИКЕРА: ........................................................................................................................................................................................................................................................................................................
СЪСТОЯНИЕ НА МПС ПО ВЪНШЕН ОГЛЕД:

Външно състояние на превозното средство

1.
Наличие на двигател: ...........................................................

2.
Наличие на скоростна кутия: ...........................................................

3.
Състояние на купето /кабината, каросерията/:......................................

4.
Наличие на врати: ...............................................................................

5.
Наличие на калници: ...........................................................................

6.
Наличие на капаци: .............................................................................

7.
Наличие на седалки: ............................................................................

8.
Наличие на арматурно табло: ...............................................................

9.
Наличие на стъкла: ..............................................................................

10.
Състояние на каросерията: .................................................................

11.
Осветителни тела:

а. Фарове: ..............................................................................................

б. Габарити и мигачи-предни: ...................................................................

в. Стоп, габарит и мигачи-задни: ..............................................................

12.
Наличие и състояние на колелата и гумите: ........................................

Настоящия констативен протокол се състави в 3 /три/ екземпляра.

РАБОТНА ГРУПА:

1…………………………………………………………..………../......................//имена, подпис/

2………………………………………………………………………/.....................//имена,

подпис/

3………………………………………………………………………./.....................//имена,

подпис/

4………………………………………………………………………./.....................//имена,

подпис/

5…………………………………………………………………….... /...................//имена,

подпис/


Наредба за управление на отпадъците на територията на община Нова Загора

